בס"ד, ערב שביעי של פסח תשפ"ה

מכות דף י"א, "עד מות הכהן הגדול"

1. **במדבר ל"ה כ"ה:** "וְהִצִּילוּ הָעֵדָה אֶת הָרֹצֵחַ מִיַּד גֹּאֵל הַדָּם וְהֵשִׁיבוּ אֹתוֹ הָעֵדָה אֶל עִיר מִקְלָטוֹ אֲשֶׁר נָס שָׁמָּה וְיָשַׁב בָּהּ עַד מוֹת הַכֹּהֵן הַגָּדֹל אֲשֶׁר מָשַׁח אֹתוֹ בְּשֶׁמֶן הַקֹּדֶשׁ:".

**א. טעם הדין**

**א1. השראת שכינה וסילוק השכינה**

1. **ספרי שם, פיסקה ק"ס:** "[וישב שם עד מות הכהן הגדול] ר' מאיר אומר רוצח מקצר ימיו של אדם וכהן גדול מאריך ימיו של אדם [אין בדין שיהא מי שמקצר ימיו של אדם לפני מי שמאריך ימיו של אדם]. רבי אומר רוצח מטמא את הארץ ומסלק את השכינה וכהן גדול גורם לשכינה שתשרה על האדם בארץ אין בדין שיהא מי שמטמא את הארץ [ומסלק את השכינה] לפני מי שגורם להשרות את השכינה על אדם בארץ".
2. **רש"ר הירש שם:** "אם נצרף את כל המאמרים האלה, הרי זה, כנראה, רעיון היסוד השולט כאן: הריגת אדם בשגגה היא מאורע העומד בסתירה לייעוד הכהן הגדול, והכהן הגדול העומד על משמרתו שותף במדה מסוימת לאחריות למאורע. נזכור שמגלים את הרוצח אל ערי הלויים, וביתר דיוק: לעיר של לויים, ונמצא שהוא נמסר כולו לאחריות ה"לויים" הנלוים על הכהן כמשרתיו. עובדה זו מבליטה עוד יותר את הקשר עם ייעוד הכהנים והלויים. נקודת הכובד של כל תפקיד הכהנים והלויים, שנציגם העליון הוא הכהן הגדול, תלויה בשני מושגים: הוראה וכפרה; הכפרה היא במקדש וההוראה היא מחוץ למקדש ושני היסודות האלה קשורים זה לזה בקשר עמוק. מעשי הכפרה של הכהן במקדש מתייחסים רובם ככולם לשגגה, ואילו הזדון מופקע מהשפעת הכהנים והוא נמסר לסמכות החוק והמשפט של בתי הדין. כנגד זה שפתי כהן ישמרו דעת ותורה יבקשו מפיהו. בהשפעת הכהנים יעמיד כל אדם את חייו הפנימיים והחיצוניים תחת שלטון תורת ה' וישקול כל צעד וכל מעשה בתבונה ובזהירות, וכך יתרחק מקלות דעת ומחוסר מחשבה. הוא ינהיג את חייו באותו כובד ראש המציל את האדם אפילו מן השגגות, וזו היא עיקר תכלית הכהונה בישראל ... אם אדם חטא בשגגה ובחוסר מחשבה ועבר עבירה חמורה של הריגת אדם, יש במאורע זה משום אזהרה לכהנים וגערה בהם. ונציגם העליון, הכהן הגדול שהדין נגזר בעת כהונתו, מתייחס לגזר הדין בשתי בחינות. ההגלייה נתפסת כגירוש מעל פניו, יחד עם זה הוא שותף לסבלו של מי שנגזר דינו. לפיכך מותו אחר כך נתפס כתוצאה המסיימת את הכפרה על המאורע".

**א2. בקשת רחמים על הזולת**

1. **מכות, דף י"א:** "אמר ההוא סבא, מפירקיה דרבא שמיע לי: שהיה להן לבקש רחמים על דורן ולא בקשו".
2. **תרגום יונתן, במדבר שם:** "וִישֵׁזְבוּן כְּנִשְׁתָּא יַת קָטוֹלַיָא מִן יַד תָּבַע אַדְמָא וִיתוּבוּן יָתֵיהּ כְּנִשְׁתָּא לְקִרְוַיָא דְקַלְטֵיהּ דְאַפָּךְ לְתַמָן וִיתֵיב בָּהּ עַד זְמַן דִימוּת כַּהֲנָא רַבָּא דְרַבֵּי יָתֵיהּ סַגְיָא בִּמְשַׁח רְבוּתָא, **וּמְטוֹל דְלָא צַלִי בְּיוֹמָא דְכִפּוּרֵי בְקוֹדֶשׁ קוּדְשַׁיָא עַל תְּלַת עֲבֵירָן קַשְׁיָן: דְלָא יְתַקְלוּן עַמָא בֵּית יִשְׂרָאֵל בְּפוּלְחָנָא נוּכְרָאָה, וּבְגִילוּי עֶרְיוּתָא, וּבִשְׁדִיוּת אֲדַם זַכְיָא, וַהֲוָה בִידֵיהּ לְבַטְלוּתְהוֹן בִּצְלוֹתֵיהּ וְלָא צַלִי מְטוֹל כֵּן אִתְקְנַס לִמְמַת בְּשַׁתָּא הַהוּא**".
3. **שפת אמת שם (וכעין זה במהרש"א):** "שהי' להם לבקש רחמים על דורן, י"ל הפי' ביוהכ"פ, שמתפלל הכהן הגדול, ומה"ט יש להבין הא דכהן שעבר מחזיר, כיון שהי' כה"ג ביוהכ"פ זה, ה"ל לבקש רחמים. וי"ל הטעם שמחזיר כל ימיו כהן שעבר כלשון הש"ס על דורו, שהי' להן להתפלל על כל הדור".
4. **בבא בתרא דף צ"א:** "וכן היה ר"ש בן יוחאי אומר: אלימלך, מחלון וכליון, גדולי הדור היו ופרנסי הדור היו, ומפני מה נענשו? מפני שיצאו מארץ לחוצה לארץ ... אמר רב חייא בר אבין א"ר יהושע בן קרחה: חס ושלום, שאפי' מצאו סובין לא יצאו, ואלא מפני מה נענשו? שהיה להן לבקש רחמים על דורם ולא בקשו, שנאמר: בזעקך יצילוך קבוציך".
5. **מסילת ישרים, פרק י"ט (בסוף הדיון במידת החסידות):**  "נמצאת למד שב' דברים יש בענין זה, אחד הכונה בכל מצוה ועבודה שתהיה לעילוי כבודו של מקום במה שבריותיו עושים נחת רוח לפניו, ועוד הצער והבקשה על עילוי כבודו של ישראל ושלותן. ואמנם עוד עיקר שני יש בכונת החסידות, והוא טובת הדור, שהנה ראוי לכל חסיד שיתכוין במעשיו לטובת דורו כולו, לזכות אותם ולהגן עליהם ... וזה צריך שיעשה בכונת עבודתו, וגם בתפלתו בפועל דהיינו שיתפלל על דורו לכפר על מי שצריך כפרה ולהשיב בתשובה מי שצריך לה, וללמד סניגוריא על הדור כולו ... כי אין הקדוש ברוך הוא אוהב אלא למי שאוהב את ישראל וכל מה שאדם מגדיל אהבתו לישראל, גם הקדוש ברוך הוא מגדיל עליו, ואלה הם הרועים האמתים של ישראל שהקב"ה חפץ בהם הרבה, שמוסרים עצמם על צאנו, ודורשים ומשתדלים על שלומם וטובתם בכל הדרכים, ועומדים תמיד בפרץ להתפלל עליהם ולבטל הגזירות הקשות ולפתוח עליהם שערי הברכה ... והוא ענין כהן גדול שאמרו עליו (מכות י"א): שהיה להם לבקש רחמים על דורם ולא בקשו".
6. **רבינו בחיי, הקדמה לפרשת קורח:** "שֹׁחֵר טוֹב יְבַקֵּשׁ רָצוֹן וְדֹרֵשׁ רָעָה תְבוֹאֶנוּ" ... שלמה המלך עליו השלום יזהיר בכאן האדם שישתדל בטובת חבירו ואל ישתדל ברעתו ונזקו ... ולשון "שוחר" מענין תפלה, כלשון: (משלי ח, יז) "ומשחרי ימצאונני". ועל כן יאמר: "שוחר טוב יבקש רצון". מי שהוא דורש טובת חברו ומתפלל עליו הנה הוא מבקש רצון השם יתעלה, וכן רז"ל הזהירו על זה ובארו לנו התועלת, הוא שאמרו: (ב"ק צב א) המתפלל על חבירו והוא צריך לאותו דבר הוא נענה תחלה, שנאמר: (איוב מב, י) "וה' שב את שבות איוב בהתפללו בעד רעהו". וכן מי שהוא פרנס ויחיד בדורו שחייב להתפלל על בני דורו, ואם לא התפלל הוא נענש בכך, שכך דרשו רז"ל (מכות יא א) ברוצח שוגג שגולה לערי מקלט: (במדבר לה, כה) "וישב שם עד מות הכהן הגדול", מפני מה תלה הענין במיתתו של כהן גדול, לפי שהיה לו לבקש רחמים על בני דורו ולא בקש, כלומר היה חייב שיתפלל בעדם שיהיו זכאין עד שלא יארע בימיו עון הרציחה ההיא. וכל מי שנמנע מלהתפלל נקרא חוטא".

**א3. טעמים נוספים**

1. **רבינו בחיי, במדבר ל"ה:** "תלה הכתוב כפרתו של רוצח בשוגג במיתתו של כהן גדול מפני שהוא מכפר על כל ישראל, והיה לו לבקש רחמים על בני דורו ולא בקש, והרי עון הרציחה שאירע בימיו. ועוד שמיתתו של כהן גדול נחמה לקרובו של נרצח שלא יחם לבבו עוד ולא ידאגו עליו כל כך".
2. **חזקוני שם:** "שלא יהיו העולם מרננין על הכהן הגדול כשיראו הרוצח יוצא חוץ לעיר מקלטו, ואומרים ראיתם זה שהרג את הנפש חנם יוצא ונכנס עם בני אדם, ואין הכהן עושה בו נקמה?! והדבר מוטל עליו לעשות כדכתיב והאיש אשר יעשה בזדון לבלתי שמוע אל הכהן וגו' אבל הכהן שקם אחריו אין לרנן עליו ממה שלא נעשה בימיו".

**ב. מיתה מכפרת או גלות מכפרת?**

1. **מכות, דף י"א:** "מידי גלות קא מכפרא? מיתת כהן הוא דמכפרא".
2. **חידושי הריטב"א שם:** "מידי גלות קא מכפר. פי' לאו דגלות לא מכפרא כלל, דודאי בכל מקום גלות מכפרת ולא לחנם אמרה תורה שיגלה לכאן, אלא לומר דגלות לא מכפרא ליה להחזירו לפטרו מגואל הדם, ומיתת כ"ג היא דעבדא כפרה לחודא".
3. **תוספות שם:** "מידי גלות קא מכפרא - תימה אין ה"נ מדאמר בריש מכילתין (דף ב:) הם שלא עשו מעשה לגלו כי היכי דתהוי להו כפרה אלמא גלות מכפרת?! וי"ל דהכא כפרה לפטרו מגלות קאמר דהא בעי למילף דמי שלא גלה עדיין דמיתת כ"ג תועיל לפטרו מגלות מק"ו, הלכך שפיר משני מידי גלות מכפרת מיתת כ"ג מכפרת פירוש מיפטרא מגלות".
4. **מאירי שם:** "נגמר דינו ומת כהן גדול אחר גמר דין הרי זה אינו גולה, שאחר שנגמר דינו הרי הוא כמי שגלה אף על פי שלא הגיעהו עונש הגלות. שמה שנחקק בדמיונו גלותו גרם לו להכנע עד שבכניעתו נתכפר לו במיתת כהן גדול ומתוך כך הפקיעה מיתתו גלותו של זה".
5. **רמב"ם רוצח ושמירת הנפש, ז' י"ג:** "רוצח ששב לעירו אחר מות הכהן הגדול הרי הוא כשאר כל אדם ואם הרגו גואל הדם נהרג עליו שכבר נתכפר לו בגלותו".
6. **ערוך לנר מכות שם:** "והנלענ"ד בזה דשני מיני כפרות יש בזה, כפרת תליי' וכפרה בהחלט. והנה גם באשם תלוי כתיב וכפר עליו הכהן, וכפרה זו ודאי אינה כפרה גמורה דהא אם נודע לו שחטא אחר שהביא אשם תלוי צריך להביא חטאת כדאמרינן בכריתות, א"כ כפרה זו אינה רק כפרת תליי' מן היסורין עד שיודע לו ויביא החטאת שמכפר עליו לגמרי. כמו כן צריך ברוצח בשוגג כפרת תליי' להגן עליו מן היסורין באשר שחטא חטא גדול כזה שהרג נפש, עד שימות הכה"ג ויתכפר כפרה גמורה. ולכן א"ש דקרי לגלות ג"כ כפרה ומכל מקום א"ש ג"כ ק"ו דאביי, שהרי גם באשם תלוי הדין כן דאם נודע לו שחטא קודם שהביא אשם תלוי אינו מביא רק חטאתו ולא צריך שוב עוד לכפרת אשם תלוי, כמו כן הכא כשבא הכפרה גמורה של מיתת הכהן קודם כפרת תליי' דגלות ל"צ עוד לכפרה זו".